संकट के उन क्षणों में मैंने मन-ही-मन न जाने कितनी मनौतियाँ मना डालीं। धीरे-धीरे हुणिये की पदचाप और लाठी की ठक्-ठक् मेरे निकटतर होती गयी। उस निर्जन वन में मेरे लिए उन पदचापों के अतिरिक्त और कोई आवाज शेष नहीं रह गयी थी। आवाजें निकट से निकटतर होती गयीं। मैं अपने बचाव के लिए उसी अनुपात में पेड़ की परिधि में खिसकने का उपक्रम करने लगा पर सहसा वे ध्वनियाँ रास्ते से हटकर मेरे सुरक्षा स्थल की ओर बढ़ने लगीं और अगले ही क्षण वह लम्बा-चौड़ा ‘हुणियाँ’ मेरे ऊपर झुका हुआ था। मेरा सम्पूर्ण शरीर भय से थर-थर काँपने लगा और मैं अगले क्षणों की कल्पना से ही सिहर उठा।